R E L A C I O N


PËR

PROJEKTLIGJIN “PËR DISA SHTESA DHE NDRYSHIME                             NË LIGJIN NR.16/2018, “PËR DIASPORËN”, TË NDRYSHUAR”

I. QËLLIMI I PROJEKTAKTIT DHE OBJEKTIVAT QË SYNOHEN TË ARRIHEN

Këshilli i Ministrave ka miratuar vendimin nr.81, datë 9.2.2022, “Për përcaktimin e fushës së përgjegjësisë shtetërore të Ministrisë për Evropën dhe Punët e Jashtme”, sipas të cilit kjo ministri caktohet si institucion përgjegjës për diasporën, përgjegjësi kjo që më parë i përkiste ministrit të Shtetit për Diasporën.

Nëpërmjet miratimit të këtij projektligji synohet forcimi i mëtejshëm i politikave shtetërore për zhvillimin dhe konsolidimin e bashkëpunimit institucional me diasporën, duke rritur nivelin e autoritetit shtetëror përgjegjës për marrëdhëniet me diasporën, nga niveli i një ministri shteti, në nivel ministri për Evropën dhe Punët e Jashtme dhe nga niveli i një agjencie kombëtare në nivel Ministria për Evropën dhe Punët e Jashtme.

Në këto kushte, Ministrisë për Evropën dhe Punët e Jashtme (në vijim MEPJ) i lind detyrimi për të bërë një analizë të kuadrit ligjor në fuqi për çështjet e diasporës, duke mbajtur në konsideratë politikën shtetërore dhe objektivat e MEPJ-së për mbrojtjen e të drejtave dhe interesave të shtetasve shqiptarë, që jetojnë jashtë kufijve të Republikën e Shqipërisë.

Në përfundim të kësaj analize, propozohet rishikimi i ligjit nr.16/2018, “Për diasporën”, dhe akteve nënligjore në zbatim të tij, si dhe shfuqizimi i                              ligjit nr.115/2017, “Për krijimin e Agjencisë Kombëtare të Diasporës”. 

Ky projektligj synon të përshtasë përmbajtjen e tij me ndryshimet që sjell shkrirja e Agjencisë Kombëtare të Diasporës (në vijim “AKD”) si institucion i pavarur, si dhe të bëjë disa ndryshime në formë dhe përmbajtje, me qëllim qartësimin e dispozitave të tij, veçanërisht të përgjegjësive, funksionimit dhe organizmit të veprimtarisë së strukturave përkatëse të krijuara në këtë ligj. 

Të gjitha detyrimet që rrjedhin nga ligji nr.115/2017, “Për krijimin e Agjencisë Kombëtare të Diasporës”, që propozohet të shfuqizohet, do të rregullohen nëpërmjet krijimit të një institucioni varësie, në kuptim të nenit 6, të                              ligjit nr.90/2012, “Për organizimin dhe funksionimin e administratës shtetërore”, për të kryer funksione administrative, të përcaktuara dhe brenda fushës së përgjegjësisë së MEPJ-së.

Diaspora edhe pse de facto ka qenë gjithnjë në fokus të veprimtarisë së shërbimit të jashtëm, tashmë me vendimin nr.81, datë 9.2.2022, të Këshillit të Ministrave, ka kaluar edhe de jure në fushën e përgjegjësisë së MEPJ-së.

Këto ndryshime synojnë përmirësimin e ligjit për diasporën, rritjen e ndërveprimit me komunitetin shqiptar jashtë Shqipërisë, përcaktimin e procedurave dhe mekanizmave për rritjen e bashkëpunimit me diasporën, me qëllim ruajtjen e identitetit kombëtar.

II. VLERËSIMI I PROJEKTAKTIT NË RAPORT ME PROGRAMIN POLITIK TË KËSHILLIT TË MINISTRAVE, ME PROGRAMIN ANALITIK TË AKTEVE DHE DOKUMENTE TË TJERA POLITIKE

Hartimi i këtij projektligji nuk është parashikuar në programin e përgjithshëm analitik të projektakteve të Këshillit të Ministrave.  

III. ARGUMENTIMI I PROJEKTAKTIT LIDHUR ME PËRPARËSITË, PROBLEMATIKAT, EFEKTET E PRITSHME

Vendimi nr.81, datë 9.2.2022, i Këshillit të Ministrave, “Për përcaktimin e fushës së përgjegjësisë shtetërore të Ministrisë për Evropën dhe Punët e Jashtme”, cakton këtë ministri si institucion përgjegjës për diasporën.

Përmirësimi i ligjit aktual për diasporën dhe shfuqizimi i ligjit për AKD-në ka sjellë nevojën për ndërthurjen e këtij ligji për diasporën me ligjin për shërbimin e jashtëm. 

MEPJ-ja bën hartimin e politikave shtetërore për diasporën, ndërmerr hapa të rëndësishëm dhe konkret për ruajtjen e lidhjeve të diasporës me vendin e origjinës, tërheqjen dhe rritjen e kontributeve të diasporës në atdhe, jo vetëm në aspektin ekonomik, por edhe të burimeve dhe resurseve njerëzore, duke u bazuar edhe në planet e veprimit të Strategjisë Kombëtare për Diasporën, për                        vitet 2021-2025.

Ndryshimi i ligjit nr.16/2018, “Për diasporën”, të ndryshuar, synon të shmangë mospërputhjen e kuadrit rregullator për diasporën, si pasojë e ndryshimeve të menjëhershme që sjell shfuqizimi i ligjit nr.115/2017, “Për krijimin e Agjencisë Kombëtare të Diasporës”. 
 
Nëpërmjet këtij ndryshimi do të mund të sigurohet harmonizimi dhe përmirësimi i ligjit nr.16/2018, duke marrë parasysh ndryshimin e fushës së përgjegjësisë për çështjet e diasporës, si dhe përshtatjen e tij me ligjin nr.23/2015, “Për shërbimin e jashtëm të Republikës së Shqipërisë”. Në këtë mënyrë garantohet zbatimi i politikave shtetërore për ndjekjen e çështjeve lidhur me diasporën dhe organizimin e strukturave përgjegjëse. 

Institucionalizimi i “Diplomacisë së diasporës” është një tendencë edhe e vendeve të tjera me diasporë të konsiderueshme dhe përpjekja për ta përfshirë diasporën në MEPJ, dëshmon rëndësinë që duhet t’i jepet asaj si një subjekt centralizimi i çështjeve të diasporës nën një ombrellë të vetme. Kjo përpjekje do të krijojë lehtësi në qasjen koherente të politikave të angazhimit ndaj diasporës, në mbikëqyrjen e zbatimit të Strategjisë Kombëtare të Diasporës, si dhe do të mundësojë një kanal komunikimi në vend të atij me shumë drejtime, që kemi pasur deri më tani.

IV. VLERËSIMI I LIGJSHMËRISË, KUSHTETUTSHMËRISË DHE HARMONIZIMI ME LEGJISLACIONIN NË FUQI VENDAS E NDËRKOMBËTAR

Projektligji është hartuar në mbështetje të neneve 78 dhe 83 të Kushtetutës.

V. VLERËSIMI I SHKALLËS SË PËRAFRIMIT ME ACQUIS COMMUNAUTAIRE (PËR PROJEKTAKTET NORMATIVE)

Projektligji nuk synon përafrim me ndonjë acquis të Bashkimit Evropian.

VI. PËRMBLEDHJE SHPJEGUESE E PËRMBAJTJES SË PROJEKTAKTIT

[bookmark: _Hlk67232634]Projektligji parashikon disa shtesa dhe ndryshime në ligjin nr.16/2018, “Për diasporën”, të ndryshuar. Pas miratimit të ligjit do të vijojë puna për rishikimin e akteve nënligjore në zbatim të tij, me qëllim ndërhyrjen aty ku paraqitet e nevojshme, si dhe propozimi për miratimin e projektligjit për krijimin e AKD-së si institucion në varësi të MEPJ-së.

Nga ana tjetër, janë bërë riformulime paragrafësh, të cilat kishin përsëritje ose detaje të panevojshme në një ligj të tillë, që ka gjithashtu, akte nënligjore që detajojnë veprimtarinë konkrete. 

Ndryshimet e propozuara në nenin 1, të projektligjit, kanë sjellë ndryshime te nenet 6, 7 dhe 8, që përmbajnë parashikimet për qendrat kulturore të diasporës (në vijim QKD), duke bërë përcaktime të sakta për kreun e QKD-së, detyrat, përgjegjësitë dhe varësinë. 

Në përgjigje të sugjerimit të Ministrisë së Drejtësisë për të dhënë sqarime lidhur me ndryshimet e nenit 7, pika 1, shkronja “ç”, sqarohet se sa është propozuar, eviton përsëritjen e përgjegjësive që ka QKD- ja. 

Gjithashtu, janë bërë modifikime sa i përket botimit të teksteve shqip për nxënësit që mësojnë gjuhë dhe kulturë shqiptare në diasporë, të cilat bëhen nga Qendra e Botimeve për Diasporën (në vijim QBD), që nisur nga fusha e përgjegjësisë së Ministrisë së Arsimit dhe Sportit, e cila harton dhe zbaton politika që synojnë sigurimin e një sistemi arsimor cilësor kalon në varësi të ministrit përgjegjës për arsimin.

Më konkretisht, me projektligjin që ndryshon ligjin nr.16/2018, që përcillet për miratim në Këshillin e Ministrave, synohen të bëhen rregullimet, si më poshtë vijon: 

1. Neni 1 i projektligjit parashikon shfuqizimin e pikës 1, të nenit 2, të                           ligjit nr.16/2018, që lidhet me AKD-në, si organi shtetëror përgjegjës për diasporën. Ky rregullim synon kalimin e përgjegjësisë për marrëdhëniet me diasporën jo më një agjencie, por një institucioni në nivel ministrie.

2. Neni 2 i projektligjit parashikon ndryshimin e pikës 4, të nenit 3, të                              ligjit nr.16/2018,  si më poshtë vijon: 

“4. Këshilli koordinues për diasporën”, si dhe shfuqizimin e pikës 5 (AKD).”.

3. Nëpërmjet nenit 3 të projektligjit propozohet ngritja e AKD-së, si një institucion në varësi të ministrisë përgjegjëse për diasporën, si institucioni politikëbërës për “Diplomacinë e diasporës”, si dhe rregullimi ligjor për krijimin, organizimin dhe funksionimin e AKD-së, si institucion varësie. 

4. Në nenin 4 të projektligjit parashikohen ndryshime në nenin 6, të                               ligjit nr.16/2018, sa i përket QKD-së. Konkretisht, pika 3, e nenit 6, sugjerohet të ndryshohet, si më poshtë vijon: 

“3. Kreu i QKD-së emërohet dhe lirohet me urdhër të ministrit përgjegjës për punët e jashtme dhe është në varësi të kreut të misionit diplomatik. Gjatë kohës së shërbimit në misionin diplomatik, kreu i QKD-së gëzon të njëjtin status me diplomatët, me përjashtim të rasteve kur kreu i QKD-së vjen nga diaspora.”.

Me ndryshimet e paraqitura në këtë nen synohet të rregullohet çështja e statusit të kreut të QKD-së, duke përfshirë këtu rregullimin edhe për rastet kur kreu i QKD-së vjen nga diaspora, pra, është shtetas i shtetit ku është hapur QKD-ja, dhe si i tillë, nuk do të ketë të njëjtin trajtim në privilegje dhe imunitete si diplomati. 

Në pikën 4, të nenit 6, sugjerohet të hiqet fjala “... të kreut …”, pasi në këtë pikë flasim për strukturë, e cila do të jetë në varësi të misionit si organ i shërbimit të jashtëm dhe jo në varësinë e kreut të misionit diplomatik.

Pika 5, e nenit 6, sugjerohet të ndryshohet, si më poshtë vijon: 

“5. Marrëdhëniet e punës për personelin administrativ, teknik dhe të shërbimit të QKD-së rregullohen sipas dispozitave në fuqi të Kodit të Punës.”.

Duke pasur parasysh se QKD-ja do të ngrihet si një strukturë varësie e misionit diplomatik, është sugjeruar riformulimi, duke përdorur të njëjtën terminologji që referon ligji për shërbimin e jashtëm sa i përket punonjësve teknik në misionet diplomatike dhe që janë stafi administrativ, teknik dhe i shërbimit. 

Po kështu, propozohet shfuqizimi i pikës 8, të nenit 6, që lidhet me AKD-në, pasi është institucioni përgjegjës për diasporën që koordinon punën me diasporën dhe AKD-ja do të jetë një strukturë plotësuese e realizimit të këtij misioni.

5. Nenet 5 dhe 6 të projektligjit, parashikojnë ndryshime që lidhen me formulimin gjuhësor dhe qartësinë e neneve 7 e 9, të ligjit nr.16/2018.

6. Me nenin 7 të projektligjit parashikohet të bëhet një ndryshim në nenin 10, të ligjit nr.16/2018, duke riformuluar pikën 6, si më poshtë vijon: 

“6. Ministri përgjegjës për diasporën, në bashkëpunim me ministrin përgjegjës për arsimin, përgatit dhe zbaton programe për mësimin e gjuhës shqipe në distancë, organizon seminare trajnuese për mësuesit, promovon dhe merr masa të ndryshme për inkurajimin e mësimit plotësues për pjesëtarët e diasporës.”.

7. Me nenin 8 të projektligjit propozohet shfuqizimi i pikave 3 dhe 4, të nenit 18, të ligjit nr.16/2018, që kanë lidhje me detyrat e AKD-së, detyra këto që do të përcaktohen në vendimin e  Këshillit të Ministrave, që do të përcaktojë funksionimin e saj.

8. Me nenin 9 propozohet që në pikën 2, të nenit 19, të hiqet  emërtimi “Agjencia Kombëtare e Diasporës”, pasi institucioni përfaqësues në Këshillin Koordinues për Diasporën është ministria përgjegjëse për diasporën.
9. Neni 10 i projektligjit propozon shfuqizimin e pikës 4, të nenit 20, të                      ligjit nr.16/2018, duke argumentuar se një përcaktim “Vendi i origjinës nuk ushtron influencë në procedurat dhe kushtet e zgjedhjes së përfaqësuesve në Këshill” nuk përbën një rregullim ligjor.

10. Nëpërmjet nenit 11 të projektligjit bëhet ndryshim në nenin 23, të                               ligjit nr.16/2018, sa i përket botimit të teksteve shqip për nxënësit që mësojnë gjuhë dhe kulturë shqiptare në diasporë, që bëhen nga QBD-ja. Duke qenë se botimi i teksteve është në fushën e përgjegjësisë së Ministrisë së Arsimit dhe Sportit, e cila harton dhe zbaton politika që synojnë sigurimin e një sistemi arsimor cilësor, QBD-ja sugjerohet të kalojë në varësi të ministrit përgjegjës për arsimin.

11. Nenet 12, 13, 14 dhe 15 të projektligjit parashikojnë disa rregullime të teknikës legjislative.
 
VII. [bookmark: _GoBack]INSTITUCIONET DHE ORGANET QË NGARKOHEN PËR ZBATIMIN E PROJEKTAKTIT

Për zbatimin e këtij vendimi ngarkohet Ministria për Evropën dhe Punët e Jashtme dhe strukturat në varësi të saj.

VIII. PERSONAT DHE INSTITUCIONET QË KANË KONTRIBUAR NË HARTIMIN E PROJEKTAKTIT

Projektligji është hartuar nga Ministria për Evropën dhe Punët e Jashtme. 

IX.	RAPORTI I VLERËSIMIT TË TË ARDHURAVE DHE SHPENZIMEVE BUXHETORE

Miratimi i këtij projektligji nuk shoqërohet me efekte shtesë financiare në buxhetin e shtetit, pasi ato mbulohen nga buxheti i Ministrisë për Evropën dhe Punët e Jashtme, parashikuar për vitin 2023.


KËSHILLI I MINISTRAVE

